Saru-medelye nadat speler van Pirates ná besering sterfMark Alexander, Saru se president herkies. (Foto: Facebook/Saru) Die president van die SA Rugbyunie (Saru), Mark Alexander, het sy medelye met die familie en vriende van Wayne Sibanda uitgespreek wat Dinsdag ná ŉ besering Saterdag beswyk het. Die 21-jarige Sibanda het na verneem word Saterdag die eerste keer vir Pirates se tweede span gespeel. Hy het die kopbesering teen die NWU-Pukke in Potchefstroom opgedoen. Hy is volgens Saru se verklaring ná die wedstryd na die Helen Joseph-hospitaal in Johannesburg geneem. Nadat sy toestand verswak het, is Sibanda vroeg Sondagoggend aan ŉ ventilator gekoppel om hom met sy asemhaling te help en om hom voor te berei met die oog op ŉ operasie om bloeding op die brein te verlig, en na die Charlotte Maxeke-hospitaal oorgeplaas. Die beplande operasie is egter gekanselleer nadat Sibanda breindood verklaar is. Sy familie is in kennis gestel en hy is vroeg Dinsdagoggend oorlede Pirates Rugbyklub, wat vanjaar sy 130ste bestaansjaar vier, sal die gesin saam met die Chris Burger Petro Jackson-fonds met begrafnisreëlings en -koste bystaan.